ಬೆಂಗ್ಳೂರಿನಲ್ಲಿ ಉಡಕ್ಕೆ ಫುಲ್ ಡಿಮ್ಯಾಂಡ್ – ರಾಜಸ್ಥಾನದಿಂದ ರಾಜಧಾನಿಗೆ ಅಕ್ರಮ ಸಾಗಾಟ

ಬೆಂಗಳೂರು: ಸಿಲಿಕಾನ್ ಸಿಟಿಯಲ್ಲಿ ಉಡಕ್ಕೆ ಫುಲ್ ಡಿಮ್ಯಾಂಡ್ ಇದ್ದು, ರಾಜಸ್ಥಾನದಿಂದ ಬೆಂಗಳೂರಿಗೆ ಉಡಗಳನ್ನು ಅಕ್ರಮವಾಗಿ ಸಾಗಾಟ ಮಾಡುತ್ತಿರುವುದು ಅರಣ್ಯಾಧಿಕಾರಿಗಳ ಗಮನಕ್ಕೆ ಬಂದಿದೆ.

ನಗರದ ಕೋರಮಂಗಲದಲ್ಲಿ ಅಕ್ರಮವಾಗಿ ಉಡ ಸಾಗಾಣೆ ಮಾಡುವವರನ್ನು ಬಂಧಿಸಿ ಸುಮಾರು ಹತ್ತು ಉಡಗಳನ್ನು ವಶಕ್ಕೆ ಪಡೆದುಕೊಳ್ಳಲಾಗಿದೆ. ರಿಯಲ್ ಎಸ್ಟೇಟ್ ಉದ್ಯಮಿಗಳಿಂದ ಈ ಜೀವಿಗೆ ಭರ್ಜರಿ ಡಿಮ್ಯಾಂಡ್ ಶುರುವಾಗಿದ್ದು, ಅದೃಷ್ಟದ ಸಂಕೇತವಾಗಿ ಉದ್ಯಮಿಗಳು ಉಡಗಳಿಗಾಗಿ ಬೇಡಿಕೆ ಇಡುತ್ತಿದ್ದಾರೆ. ಅಷ್ಟೇ ಅಲ್ಲದೆ ಲೈಂಗಿಕ ಶಕ್ತಿ ವೃದ್ಧಿಸುವ ಔಷಧದಲ್ಲಿ ಈ ಉಡದ ರಕ್ತವನ್ನು ಬಳಕೆ ಮಾಡಲಾಗುತ್ತಿದೆ ಎಂಬ ಮಾಹಿತಿ ಕೂಡ ಲಭ್ಯವಾಗಿದೆ.

ಉದ್ಯಮಿಗಳು ಮಾತ್ರವಲ್ಲ ಕೆಲ ಹೋಟೆಲ್‍ನವರು ಕೂಡ ಉಡದ ಮಾಂಸಕ್ಕೆ ಬೇಡಿಕೆ ಇಡುತ್ತಿದ್ದು, ಅಪರೂಪದ ಉಡ ಜನರ ದುರಾಸೆಗೆ ಪ್ರಾಣ ಕಳೆದುಕೊಳ್ಳುತ್ತಿದೆ ಅಂತಾ ಅರಣ್ಯಾಧಿಕಾರಿಗಳು ಬೇಸರ ವ್ಯಕ್ತಪಡಿಸುತ್ತಿದ್ದಾರೆ.